Praegu on hea aeg oma investeeringutest väljumiseks, et vabanev raha mõne aasta pärast majandusolukorra halvenedes taas soodsalt hinnatasemelt ringlema panna, leiab suurettevõtja Ain Hanschmidt.
„Äri on selline, et tuleb osta ning hiljem investeeringust ka väljuda,“ põhjendas Tallinnas nelja ning Riias üht hotelli omav Hanschmidt Äripäeva raadio saates „Investor Toomase tund“ Pirita Top Spa müüki. „Eks püüame turgu tunnetada ning 2017. ja 2018. aasta, nagu ka tõenäoliselt järgmine, on suurepärased investeeringuteks väljumiseks – hiljem on juba raskem midagi müüa, sest siis jõuab kätte investeerimise ja ostmise aeg.“
Hanschmidt tõdes, et hotelle on temalt ära püütud osta ka varem. „On tahetud kogu ketti ning otsustasime siis lõpuks proovida ja ühe objekti müüki panna,“ selgitas ta tehinguni jõudmist. „Kuna Tallinki jaoks on oluline omada hotelle kesklinnas, loobusimegi Piritast.“
Äridega rahul
Pirita TOP Spa müük pole Hanschmidtil aga ainus raha liigutamine, vaid ka varem on tehtud ja suurendatud investeeringuid. „Suurendasime ka Tallinkis osalust, sest peame seda väga heaks ettevõtteks ning meie teine väga suur investeering on Eesti Gaas,“ meenutas mees. „Oleme väga rahul, et gaasi tarbimine Eestis ei ole enam languses, samuti oleme LNG turul praeguseks juba tankimiste arvu poolest üks suuremaid tegijaid,“ rõõmustas ta.
Rahuloluks annavad Hanschmidtile põhjust ka tema teised ärid. „Eks muidugi ole kogu aeg midagi, mis läheb käest ära ja kus tuleb süsteemi luua, kuid enamikuga olen rahul,“ nentis ta. „Näiteks Tallinki laenukoormus on vaid kolm EBITDAd (maksu- ja kulumieelne kasum – toim), mis tähendab, et soovi korral oleme võimelised kolme aastaga kõik tagasi maksma, lisaks suudab Tallink maksta dividende.“
Hanschmidt on omandanud kinnisvaraobjekte, mis toodavad talle stabiilset rahavoogu. Nii näiteks omab ta koos Enn Pandiga restorani Tallinna vanalinnas. „Vana sõber Aare Raig pakkus meile võimalus investeerida Vana-Posti 7 asuvasse räämas majja ning mõtlesimegi, et panustame vanalinna veel ilusamaks tegemisse,“ kirjeldas ta ettevõtmise alguslugu. Nüüdseks on maja täielikult välja renditud ning lisaks büroopindadele ja külaliskorteritele asub seal Tai restoran, mida on külastanud ka Tai asepeaminister ning nimetanud selle kööki kõige autentsemaks Eestis.
Äride omamist väga erinevates valdkondades Hanschmidt endise pangainimesena probleemiks ei pea. „Oleme nüüd nagu investeerimisfirma, kes paigutab raha eri kohtadesse. Ühelt poolt on tegemist riski jaotamisega, kuid teisalt pakub see lihtsalt põnevust, kuidas erinevate valdkondade vahel on võimalik sünergia tekitada,“ märkis ta. „Samas saan aru, et äri tehes tuleb end igale ärile 110 protsenti fokuseerida, ja seda on ka tehtud.“